  Анжелика Тихонова корреспондент 8-тӥ инвожое Юкаменск ёросысь Ёжгурт черкогурт вӧзысь возь вылын Удмуртиысь ӧжыт лыдъем выжы калыклэн – бесерманъёслэн – «Кӧрбан» элькун йӧскалык шулдыръяськонзы ортчоз. Со сярысь Калыкъёслэн эшъяськон юртсылэн пресс-службаез ивортэ. «Кӧрбан» бесерманъёслэн валтӥсь шулдыръяськонзы луэ но кык арлы огпол элькун инлыкен ортчытӥське. Быдэс улосвылысь люкаськем бесерманъёс ӟеч ю нянь, тазалык, тыро улон курыса вӧсясько, ӝукез вӧсяло. 2019-тӥ арын элькун шулдыръяськонлэн валтӥсь темаез луоз «Улон питран: вашкалаысь туалае» («Колесо истории: из прошлого в настоящее»). Куноос бесерманъёслэн улон-вылонэнызы тодматскыны, «Кут сутон» сям-йылолэз адӟыны быгатозы. Ужрад 11 часын кутскоз. Куноосты сяме пырем кырӟанъёсын но пӧраськемъёсын пумиталозы. Нош бӧрысь пӧртэм площадкаос ужаны кутскозы: «Усточикар» - чеберлыко киужъёсъя центръёсысь вузъёсты адӟытон-вузан; «Вэсям жук» - сям-нерге ӝукез вӧсян; «Возьвыл жӧк» - возьвыл сям-нерге ӝӧк; «Наське мӧнэсьтӧм дэремме» - бесерман йӧскалык дӥсьёсын конкурс-дефиле; «Гондыр сэрег» - нылпиослы шудон площадка; «Кӧрбан шӧдонъёс» - вань мылкыд карисьёслы спортъя но шудонъя площадка; «Бесерман мадьёс» - творчествоя коллективъёслы, кырӟась-эктӥсьёслы площадка.          Тодэ вайытом, удмуртъёслэн «Гербер» элькун шулдыръяськонзы 29-тӥ инвожое Эгра ёросын ортчоз.  Тегъёс: Лулчеберет Удмуртия бесерманъёс Юкаменск йӧслыкъёс йылолъёс  